
[bookmark: predpis.nadpis]o uplatňovaní zásady prvoradosti energetickej efektívnosti v sektore dopravy


[bookmark: predpis.text]Ministerstvo hospodárstva Slovenskej republiky podľa § 45 ods. 1 písm. v) zákona č. .../2026 Z. z. o energetickej efektívnosti a o zmene a doplnení niektorých zákonov (ďalej len „zákon“) ustanovuje: 

[bookmark: paragraf-1.oznacenie][bookmark: paragraf-1] § 1 
Predmet úpravy
[bookmark: paragraf-1.odsek-1][bookmark: paragraf-1.odsek-1.text]Táto vyhláška upravuje uplatňovanie zásady prvoradosti energetickej efektívnosti (ďalej len „zásada“) v sektore dopravy pre oblasť rozhodnutí o:
a) verejnom plánovaní,
b) politikách a navrhovaných opatreniach,
c) významných investíciách podľa § 24 ods. 1 zákona.


§ 2
Základné ustanovenia
(1) Zásada sa uplatňuje ako všeobecné pravidlo v súlade a v spojení s ostatnými cieľmi politík dopravy.
(2) Účelom uplatňovania zásady je posúdenie energetickej efektívnosti za rovnakých podmienok ako alternatívnych opatrení tak, aby sa zabezpečila nákladová efektívnosť a zohľadnila potreba investície do dopravnej infraštruktúry. 
(3) Energeticky efektívne riešenia zvažované v rámci zásady musia spĺňať kritériá environmentálne udržateľných investícií.
(4) Pri posudzovaní nákladovej efektívnosti sa zohľadňuje krátkodobá perspektíva, dlhodobá perspektíva, amortizačné lehoty a dĺžka odpisovania.
(5) Pri uplatňovaná zásady sa zohľadňujú prínosy v oblasti 
a) sociálnej, 
b) environmentálnej alebo 
c) hospodárskych ukazovateľov.

§ 3
Oblasti uplatňovania zásady
(1) Uplatňovanie zásady sa zameriava najmä na:
a) používanie vozidiel energeticky najefektívnejším spôsobom s cieľom minimalizovať množstvo energie využívanej na mobilitu a nabíjanie vozidiel,
b) posúdenie energetickej efektívnosti rôznych druhov dopravy a digitálnych technológií vo výskumných iniciatívach a plánoch udržateľnej mestskej mobility,
c) zabezpečenie energeticky a nákladovo optimalizovanej koncepcie a prevádzky vnútroštátnej cestnej a železničnej siete pri plánovaní a riadení mestskej a diaľkovej mobility,
d) podporu využívania dopravných prostriedkov s vysokou energetickou účinnosťou a potenciálom zníženia emisií pri preprave tovaru,
e) zabezpečenie inteligentného nabíjania elektrických vozidiel ako súčasti riadenia na strane spotreby, 
f) podporu chôdze a cyklistiky,
g) úpravu cestných daní a odstránenie dotačných režimov, ktoré sú v rozpore so zásadou. 

§ 4
Spôsob posudzovania riešení energetickej efektívnosti

(1) Posudzovanie riešení energetickej efektívnosti v rozhodovacom procese sa vykonáva prostredníctvom analýzy nákladov a prínosov, ktorá zahŕňa: 
a) technickú analýzu,
b) finančnú analýzu,
c) ekonomickú analýzu.

(2) Technická analýza obsahuje hodnotenie technickej uskutočniteľnosti, výkonnosti a potenciálu úspor energie so zohľadnením kompatibility s existujúcimi systémami, technologickými požiadavkami a potenciálnymi rizikami.
(3) Finančná analýza sa zameriava na priame finančné náklady a prínosy z hľadiska subjektu s rozhodovacími právomocami, pričom využíva trhové ceny a zohľadňuje dane, dotácie a alternatívne náklady investora na kapitál.
(4) Ekonomická analýza zohľadňuje spoločenské hľadisko vrátane širších externých prínosov, najmä environmentálnych vplyvov a vplyvov na zdravie, s použitím tieňových cien a spoločenskej diskontnej sadzby; jej súčasťou je aj posúdenie vplyvov na zraniteľné domácnosti.

§ 5
Opatrenia na podporu zásady
Podpora uplatňovania zásady sa vykonáva najmä: 
a) zohľadnením zásady v politikách, strategických dokumentoch a verejnom plánovaní,
b) začlenením plánovania spotreby energie do plánov udržateľnej mestskej mobility a územného plánovania, 
c) podporou verejnej dopravy, cyklistiky a chôdze, 
d) poskytovaním stimulov na používanie vozidiel s nulovými emisiami a vozidiel s nízkou hmotnosťou, 
e) podporou kolektívnej dopravy vedúcej k zvyšovaniu miery obsadenosti vozidiel, 
f) zohľadnením energetickej efektívnosti pri navrhovaní objektov infraštruktúry, tunelov a mostov.

§ 6
Účinnosť
Táto vyhláška nadobúda účinnosť 1. januára 2027.
